بالاچ
[مبارک قاضی]
اِے زگریں ھون کہ آجوئی ءِ راہ ءَ شلان انت
اِے ھوناں کے بموک ایت؟
اِے سُھریں ھون کہ چو کانچ ءِ کندیل ءَ بلان انت
اِے ھوناں کے بموک ایت؟
بہشتیں گلزمین ءِ مجتی ھک ءِ شوھاز ءَ
منی پھلیں شہیدانی پہ جہد ءَ ریتکگیں ھون
پھ گلباگیں وطن مات ءَ زکات انت
چشیں لکھاں دگہ سر ندر ءُ کولیگ
چشیں سد زندگی قربان پہ نام ءَ بلوچ ءِ
گوں گردشتاں زمین ءُ ماہ ءُ روچ ءِ
پدا آئندگ ءِ پدریچ کاینت
ھمے راہ ءَ رو انت وت واجہی ءِ
ھمے ھوناں وتی راھشون لیک انت
بلوچ انت جندءِ ھون ءَ ھون لیک انت
من ءَ بالاچ ءِ گشتن گیر کاینت
اِے تیراں کے بجہل ایت؟
اِے ھوناں کے بموک ایت؟